Uitdrukking: Jou oor ŉ mik werk, lag of skrikArgieffoto (Foto: RyanMcGuire, Pixabay) Uitdrukking: Jou oor ŉ mik werk/lag/skrik. Betekenis: Besonder hard, groot, ens. werk, lag, skrik, ens. Waar kom dit vandaan? In ouer Nederlands was ŉ mik onder meer ŉ ronde brood. Dit kom voor in soortgelyke uitdrukkings as in Afrikaans, naamlik jou een mik (ronde brood) lachen/schrikken. Dit het, soos ook in Afrikaans, geen logiese grond nie: jy kan jouself ook ŉ aap, papie, of ertjie met ŉ boggeltjie lag. In Afrikaans is die uitdrukking gewysig tot oor ŉ mik, waarskynlik omdat die betekenis van ‘ronde brood’ onbekend was hier. Bron: Spreekwoorde en ander segswyses